



Z A P I S N I K
17. sjednice Vijeća Mjesnog odbora Folnegovićevo naselje održane 24. listopada 2022.
u prostorijama Mjesnog odbora Folnegovićevo naselje, Joze Laurenčića 8B s početkom u 18.00 sati

Nazočni članovi Vijeća: Frane Čavka, Hrabren Dobrotić, Andrea Jelić, Slobodan Jurković, Dalibor Kiseljak, Nikolina Krešo i Bojana Stajčić.

Odsutni članovi Vijeća: /

Ostali nazočni: /

Zapisnik vodi: Hrabren Dobrotić 

	Predsjednica konstatira da su nazočni svi članovi Vijeća, što znači da Vijeće može pravovaljano odlučivati, te otvara 17. sjednicu Vijeća Mjesnog odbora.

Vijeće jednoglasno prihvaća tekst Zapisnika 16. sjednice održane 22. rujna 2022.

	Predsjednica Vijeća predlaže dnevni red, a Vijeće jednoglasno prihvaća prijedlog te utvrđuje sljedeći:

                                          D N E V N I    R E D:
1. Zapisnik sa sastanka predstavnika stanara zgrade Dujšinova 1 – donošenje zaključka
2. Donošenje plana komunalnih aktivnosti za 2023. godinu
3. Izviješća, pitanja, prijedlozi

Ad. 1.1.	 Zapisnik sa sastanka predstavnika stanara zgrade Dujšinova 1 – donošenje zaključka

	Vijećnici su dobili materijale na razmatranje.
	Predsjednica Vijeća Nikolina Krešo izvještava Vijeće da je u suglasnosti s Vijećem Gradske četvrti Peščenica-Žitnjak donesen prijedlog postavljanja video-nadzora nad dječjim igralištem u Laurenčićevoj ulici. Premještanje samog igrališta na drugu lokaciju iznimno je zahtjevno i neisplativo, prvenstveno zato što su u njega uložena znatna novčana sredstva, a samo uređenje igrališta obavljeno je na inicijativu prošlog saziva Vijeća Mjesnog odbora.
	Vijećnica Bojana Stajčić komentira da park treba ostati, da će biti u boljem stanju sada kad su radovi na vrelovodu završeni, da se građani, posebno majke s djecom već vraćaju na igralište te da će se provesti peticija da park ostane ukoliko bude potrebno.
	Vijećnik Frane Čavka pojašnjava da je uređenje igrališta izglasano i kao predizborna akcija vijećnika prošlog saziva VMO te se slaže da park treba ostati, iako je pitanje u kojem obujmu, što zanima i ostale vijećnike. Gospodin Čavka dalje komentira da stolovi u parku ne služe svrsi te da ne doliče parku za djecu predškolske dobi, jer stolove koriste uglavnom školska djeca starija od 10 godina te predlaže uklanjanje stola, dvije sjeverne i jedne južne klupe i eventualno uvođenje video-nadzora. Također, središnja sprava je predimenzionirana i neprikladna za malo igralište za manju djecu te predlaže njezino premještanje na dio školskog igrališta, gdje su dotrajale ljuljačke.
	Predsjednicu Vijeća Nikolinu Krešo zanima jesu li razmišljali o tome kad su dobili projekt na uvid u prošlom sazivu.
	Vijećnik Čavka odgovara da se na prvobitni projekt neprestano nešto nadodavalo te da je on osobno bio protiv toga.
	Vijećnica Andrea Jelić predlaže da park ostane kakav jest, a da je uvođenje video-nadzora na kraju najjeftinija opcija.
	Vijećnik Slobodan Jurković komentira da su vijećnici na uvid dobili zaključak zbora suvlasnika jedne zgrade, koji čini tridesetak ljudi te da nisu svi elementi uneseni u zapisnik. Igralište je središnje mjesto kvarta i sve pješačke staze vode prema njemu. Zrinjevac je postavljao sprave, a vijećnici tada zapravo nisu znali točne dimenzije središnje sprave, iako su nacrt dobili. Nužno je da park ostane ograđen kao što su i drugi parkovi. Bespredmetno je razmišljati o uklanjanju sprava. Ograđeni prostor je površinom malen, a središnja sprava zauzima četvrtinu ili petinu prostora. Mnogi korisnici igrališta ne koriste ga propisno, a tablu s propisima nitko ne poštuje. Djeca napucavaju loptu u zidove zgrada i ulaze u zgrade te se zadržavaju u haustoru i stubištu.
	Najvažnija je stvar, dodaje gospodin Jurković, da oko igrališta traju radovi i problemi su tim izraženiji, jer se na igralištu okupljaju grupe mladih, ali i starijih, alkoholiziranih i drugih. Prije su se oni okupljali na školskom igralištu, kada je lošije vrijeme i dalje su ondje, ali sve češće su na dječjem igralištu. Vijećnik Jurković zaključuje da je rješenje uklanjanje velike sprave i stavljanje stolova van funkcije, što smatra neminovnim za nastavak normalnog života građana okolnih zgrada. Traži se dogovor sa školskim odborom.
	Predsjednica Vijeća Nikolina Krešo odgovara da su sprave na igralištu za djecu do 7 godina starosti, one se ne trebaju premještati na školsko igralište te funkcija igrališta ostaje za djecu mlađeg uzrasta, a za stariju djecu gradimo novo igralište. Postojeći SRC se ne koristi, jer je toj djeci on preblizu mjestu stanovanja pa se radije okupljaju na Laurenčićevoj. U zimskom periodu trebalo bi biti tiše, pitanje je kakva je situacija bila protekle zime (kada se stanari nisu žalili Vijeću Mjesnog odbora).
	Predsjednica predlaže postavljanje ploče upozorenja s pravilima ponašanja na igralištu te postavljanje video-nadzora kao prve korake u sprječavanju korisnika igrališta u daljnjem ometanju susjeda. Ukoliko problemi eskaliraju, predlaže se uklanjanje klupa, a kao finalno rješenje, eventualno zaključavanje igrališta u večernjim satima.
	Vijećnik Slobodan Jurković odgovara da ta rješenja neće donijeti nikakve promjene. Policija je već bila, a komunalni redari kao da ne postoje. Video-nadzor je jedna šestina onoga što se predlaže. Školskom igralištu treba vratiti jednu novu dimenziju, jer je u lošem stanju (prije su na golovima i koševima bile mreže, sada ih nema). Na novi SRC predugo ćemo čekati, još barem dvije godine. 
	
Vijeće je nakon rasprave sa 6 glasova za te jednim (1) suzdržanim donosi

ZAKLJUČAK
o prijedlogu Zaključka o izmjeni dječjeg igrališta između Laurenčićeve ulice, Dujšinove 1 i Rakušine 4
Zbog učestalih primjedbi dijela građana o neprimjerenom ponašanju korisnika dječjeg igrališta, VMO Folnegovićevo naselje predlaže uvođenje video-nadzora na dječje igralište te ploče s pravilima ponašanja i upozorenjem o video-nadzoru na lokaciji igrališta.
	Prema potrebi, ukoliko se neprimjereno ponašanje nastavi, razmotrit će se uklanjanje sjedeće garniture i dijela klupica ne bi li se tako spriječilo zadržavanje korisnika na igralištu u kasnijim večernjim satima.
	Posljednji prijedlog je zaključavanje vrata ograde samog dječjeg igrališta u određeno doba dana.


Ad. 2.		Plan komunalnih akcija za 2023. godinu

	Vijećnici su dobili materijale na razmatranje.
	Predsjednica Vijeća Nikolina Krešo kratko obavještava Vijeće o sadržaju teksta Plana komunalnih akcija za 2023. godinu. Planirana sredstva su 77.530,00 eura.
	Vijećnik Slobodan Jurković zahtijeva podatak o realizaciji utrošenih sredstava za 2022. godinu. Komentira da nemamo iscrtana sva parkirna mjesta.
	Predsjednica Vijeća Nikolina Krešo komentira da su prioriteti asfalterskih radova u drugim mjesnim odborima naše gradske četvrti s čime se vijećnik Frane Čavka ne slaže. Predsjednica Vijeća odgovara da drugi mjesni odbori imaju većih poteškoća od našega.
	U prioritete komunalnih akcija uključeni su novi SRC i biciklistička trasa na Slavonskoj (najprije projektiranje pa EU fondovi), rasvjeta u parku za pse i na Ulici Milke Trnine. Vijećnik Frane Čavka dodaje da su građani zadovoljni idejom nove biciklističke staze.
Vijećnici jednoglasno donosi

Plan malih komunalnih akcija
Mjesnog odbora Folnegovićevo naselje u 2023.


	1. Ovim se planom, u skladu s planiranim sredstvima i izvorima financiranja, određuju poslovi i radovi održavanja komunalne infrastrukture na području Mjesnog odbora Folnegovićevo naselje (u daljnjem tekstu: Mjesni odbor), a kojima se osigurava obavljanje komunalnih djelatnosti:
	- održavanja javnih zelenih površina i
	- redovitog održavanja nerazvrstanih cesta.

	2. Planirana sredstva za financiranje ovog plana u iznosu od ukupno 77.530,00 eura raspoređuju se za obavljanje poslova i radova održavanja na području Mjesnog odbora prema sljedećim djelatnostima i nositeljima provedbe Plana:

	Redni broj
	Vrsta komunalne djelatnosti
	Nositelj provedbe
	Iznos sredstava

	2.1.
	održavanje javnih zelenih površina
	Zagrebački holding d.o.o., 
Podružnica Zrinjevac
	48.120,00 €

	2.2.
	redovito održavanje nerazvrstanih cesta
	Zagrebački holding d.o.o., 
Podružnica Zagrebačke ceste
	29.410,00 €

	Ukupno
	77.530,00 €




	3. Održavanje javnih zelenih površina u ovom planu obuhvaća održavanje gradskih parkova i ostalih ozelenjenih površina, pod kojim se podrazumijevaju svi radovi njege krajobraza radi održavanja optimalnog rasta i razvoja u urbanim uvjetima poput radova čišćenja, košnje travnjaka, sakupljanja biološkog i ostalog otpada, djelomične i potpune obnove devastiranih travnjaka, njege drveća u drvoredima, na pojedinačnim stablima i na skupinama stabala, njege ukrasnog grmlja (pojedinačnog, u sklopu, podrasta i živice), uspostave i njege sezonskih i trajnih cvjetnjaka, održavanje popločenih i sipinjenih površina, ispitivanje sigurnosti i funkcionalnosti i održavanje opreme na dječjim igralištima, fitosanitetska zaštita, zbrinjavanje biološkog otpada i proizvodnja komposta i biljnog materijala za potrebe održavanja, deponiranje sakupljenog otpada, zaštitu uređenih javnih ozelenjenih površina kao i održavanje elemenata zaštite, hitne intervencije na bilju uzrokovane prometnim ili vremenskim nepogodama i ostali stručni poslovi potrebni za održavanje parkovnih i ostalih uređenih zelenih površina.
	Ovaj plan odnosi se na poslove održavanja 139.296 m² uređenih javnih zelenih površina na području Mjesnog odbora.

	4. Održavanje nerazvrstanih cesta u ovom planu obuhvaća redovno održavanje nerazvrstanih cesta, i to:
	4.1. redovito ljetno održavanje, koje obuhvaća skup mjera kojima se otklanjaju nedostaci, zamjenjuju i obnavljaju dotrajali elementi i osigurava tehnička ispravnost nerazvrstanih cesta i cestovnih objekata za sigurno odvijanje prometa na njima. U sklopu redovnog ljetnog održavanja obavlja se ophodnja nerazvrstanih cesta, asfaltiranjem se otklanjaju ulegnuća i udarne jame, održava se semaforski sustav, obnavlja se horizontalna i vertikalna signalizacija, čiste se otvoreni jarci uz ceste, dosipavaju se makadamski putovi i slično.
	4.2. redovito održavanje u zimskim uvjetima, kojim se osigurava prohodnost cesta i odvijanje prometa po njima u vrijeme padanja snijega i stvaranja poledice. Radovi redovitog održavanja u zimskim uvjetima uključuju uređenje i održavanje baza zimske službe, pripravnost ekipa, rad ekipa, nabavu posipnih materijala, detaljno čišćenje i odvoz snijega i ostale radove (sustav za rano otkrivanje i dojavu poledice, obilježavanje koljem, izrada mješavine i rasoline, mobilne, radio i telefonske veze i rad nadzornog centra za praćenje izvršenja zadataka).
	4.3. asfalterski program, koji  obuhvaća uklanjanje dotrajalog asfaltnog zastora kolnika na nerazvrstanim cestama, prilagođavanje po visini poklopaca komunalnih instalacija i sanaciju podloge na pojedinim slabim mjestima ako se uoče nakon uklanjanja asfalta i presvlačenje novim asfaltom u punoj širini kolnika. Asfalterskim programom se produžuje eksploatacijski vijek prometnica u prosjeku za deset godina i omogućava viša razina uslužnosti korisnicima, a primjenjuje se na nerazvrstanim cestama gdje je kolnička konstrukcija (podloga) u relativno dobrom stanju dok se na površini asfalta nalazi veći broj oštećenja kao što su mrežaste pukotine i prijekopi.
	Ovaj plan odnosi se na poslove redovnog održavanja 30.495 m² nerazvrstanih cesta na području Mjesnog odbora.
	Ukupna planirana sredstva za redovito održavanje nerazvrstanih cesta na području Mjesnog odbora raspoređuju se na sljedeći način:
	- 70 % ili 20.587,00 eura za asfalterski program i
	- 30 % ili 8.823,00 eura za ostale poslove redovnog održavanja.

	5. Mjesni odbor, prema ovom planu, brinut će o redovitom održavanju nerazvrstanih cesta i javnih zelenih površina u stanju funkcionalne sposobnosti, sukladno ostvarenim prihodima za financiranje obavljanja komunalnih djelatnosti i održavanja komunalne infrastrukture.

	6. Upravna tijela Grada Zagreba, u nadležnosti kojih su djelatnosti komunalnog gospodarstva i prometa, sudjelovat će u provedbi ovog plana radi osiguravanja kvalitetnog obavljanja poslova održavanja komunalne infrastrukture i osiguravanja obavljanja komunalnih djelatnosti na načelima javne službe, neprofitnosti i kontinuiteta.

	7. Sredstva za provedbu ovog plana osiguravat će Gradski ured za mjesnu samoupravu, civilnu zaštitu i sigurnost za namjene određene Proračunom Grada Zagreba za 2023. i ovim planom, a prema načelima štednje i racionalnog korištenja sredstava.

	8. Ovaj plan bit će objavljen u Službenom glasniku Grada Zagreba kao sastavni dio Plana komunalnih aktivnosti Gradske četvrti Peščenica - Žitnjak u 2023.

Ad. 3.		Izviješća, pitanja, prijedlozi.

Promet

	Vozači se nepropisno parkiraju kod vrtića na Sachsovoj, traži se postavljanje prometnih stupića u trokut. Na komentar da nema dovoljno mjesta za parking automobila roditelja vrtićke djece, vijećnik Dalibor Kiseljak odgovara da mjesta ima, ali je roditeljima teško prošetati nekoliko metara do parkirnih mjesta, jer bi se svi htjeli zaustaviti pred ulazom u vrtić. Potpredsjednik Vijeća Hrabren Dobrotić komentira da nije potrebno da se djecu vozi u vrtić osobnim automobilima, čak i ako nisu iz Folnegovićevog naselja. Manje automobila znači manje gužve i veću sigurnost djece.
	Vijeće jednoglasno donosi
ZAKLJUČAK

o postavljanju prometnih stupića u trokutnu formaciju na cesti kod Dječjeg vrtića Sachsova u svrhu onemogućavanja zaustavljanja i parkiranja automobila

Radovi na vrelovodu

	Završavaju se radovi na vrelovodu i vijećnik Slobodan Jurković upozorava da je prostor ispred ulaza u Dionu izveden drugačije nego li je prije bio. Mjesta za drveće bila su tri, a sada su dva. Promjena se dogodila nakon eksplozije bankomata. Na prazan prostor treba postaviti prometne stupiće da se onemogući zaustavljanje automobila pred ulazom u Dionu. Prometni znak je nakrivljen i pokazuje u krivu stranu.
	Vijećnik Dalibor Kiseljak umjesto stupiće predlaže tzv. „klamerice“ za bicikle, čime se istovremeno ostvaruje parkirni prostor za bicikle i sprječava zaustavljanje automobila.

Čistoća

	Pojedini predstavnici stanara nisu još dobili rješenja za postavljanje boksova za spremnika za otpad, ali dobit će ih uskoro. Radnici čistoće će imati svoj ključ, a brava dolazi zajedno s boksom. Vijećnica Andrea Jelić tvrdi da na zeleni otok kod stajališta za taksiste stanu dva reda kontejnera, ali nije sigurno hoće li se zeleni otoci ukinuti te komentira da Grad nije uskladio upute oko uvođenja boksova i ukidanja zelenih otoka.
	Vijećnik Frane Čavka upozorava da će nastati financijski problem oko postavljanja boksova te da ćemo imati „boksograd“ umjesto „kantograda“. Predsjednica i potpredsjednik Vijeća odgovaraju da su boksovi manje nametljivi od vanjskih spremnika za otpad te da će biti postavljeni na parcelama zgrada ili, još bolje, unutar samih zgrada, da ne smetaju na pješačkim i biciklističkim stazama. Gospodin Čavka pita zašto ne možemo imati podzemne spremnike kao u centru grada, a Predsjednica Nikolina Krešo odgovara da su mehanizacija odvoza otpada, samo ukapanje, ali i financiranje takvih podzemnih spremnika zahtjevni te se na to rješenje išlo samo u centru grada, gdje nije bilo druge opcije.
	
Ovime je dnevni red sjednice iscrpljen.

Predsjednica zaključuje sjednicu u 19:30 sati.	

Zapisnik sastavili: Nikolina Krešo i Hrabren Dobrotić

